ΓΡΑΠΤΗ ΕΡΩΤΗΣΗ E-0521/99

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(8 Μαρτίου 1999)

Θέμα: Έκθεση για τον περιβαλλοντικό αντίκτυπο του αυτοκινητοδρόμου του Ατλαντικού στην περιοχή του Βίγο (Γαλικία-Ισπανία)

Η δήλωση για τον περιβαλλοντικό αντίκτυπο του προαναφερθέντος έργου ανέφερε ότι η σχετική μελέτη για την εκτίμηση των περιβαλλοντικών επιπτώσεων παρουσίαζε πολλές και ουσιώδεις ελλείψεις. Ωστόσο, το έργο κηρύχθηκε βιώσιμο υπό την προϋπόθεση να τηρηθούν ορισμένοι όροι σε σχέση με την αποστράγγιση και τη σταθεροποίηση του εδάφους στις κλιτύες του όρους Madroa. Κατά την εκτέλεση του έργου δεν τήρηθκε αυτή η προϋπόθεση με αποτέλεσμα να σημειωθούν το 1997 σοβαρές κατολυσθήσεις και πλημμύρες στις εν λόγω κλιτύες, πράγμα που κατέστησε αναγκαία την τροποποίηση του σχεδίου, αυξάνοντας σημαντικά την επιφάνεια και το μέγεθος της εσκαφής, σε βαθμό που το υπό εκτέλεση έργο είναι ουσιωδώς διαφορετικό από εκείνο για το οποίο πραγματοποιήθηκε αρχικώς η σχετική περιβαλλοντική μελέτη.

Έχοντας υπόψη τις αλλαγές που έχουν επέλθει κατά την εκτέλεση του έργου στις κλιτύες του προαναφερθέντος όρους και τις σοβαρές επιπτώσεις τους στο περιβάλλον, όπως, μεταξύ άλλων: μείωση της δασικής μάζας, μικροκλιματικές αλλαγές, αισθητή υποβάθμιση του τοπίου και αποσταθεροποίηση του εδάφους, με προφανείς κινδύνους για την κατωκοιμένη περιοχή, ερωτάται η Επιτροπή:

1. Έχει λάβει γνώση της κατάστασης που προαναφέρθηκε;

2. Δεν νομίζει η Επιτροπή ότι παραβιάζεται η οδηγία 85/337/ΕΟΚ(1) για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον και ότι, συνεπώς, θα έπρεπε οι αρμόδιες αρχές να προβούν στην εκπόνιση μιας νέας μελέτης του περιβαλλοντικού αντίκτυπου, λαμβανομένων υπόψη των νέων χαρακτηριστικών του έργου, πολύ διαφορετικών από εκείνα που προβλέπονταν στο αρχικό σχέδιο;

3. Κατά τη φάση της δημόσιας ενημέρωσης οι πολίτες δεν ήταν σε θέση να γνωρίζουν τις ενδεχόμενες μελλοντικές τροποποιήσεις του έργου ώστε να μπορέσουν να υποβάλλουν τις αντιρρήσεις τους. Δεν νομίζει η Επιτροπή ότι έχει παραβιαστεί το δικαίωμα των πολιτών να έχουν πρόσβαση στο σύνολο της πληροφόρησης για το περιβάλλον, όπως απαιτεί η οδηγία 90/313/ΕΟΚ(2) σχετικά με την ελεύθερη πληροφόρηση για θέματα περιβάλλοντος;

Απάντηση της κας Bjerregaard εξ ονόματος της Επιτροπής

(15 Απριλίου 1999)

1. Η Επιτροπή δεν διαθέτει πληροφορίες σχετικά με την κατάσταση στην οποία αναφέρονται τα Αξιότιμα Μέλη του Κοινοβουλίου.

2. Η Επιτροπή άρχισε να διερευνά το ζήτημα στο οποίο αναφέρονται τα Αξιότιμα Μέλη, ώστε να επαληθεύσει κατά πόσον, στη συγκεκριμένη περίπτωση, δεν τηρήθηκαν οι διατάξεις της οδηγίας του Συμβουλίου 85/337/ΕΟΚ της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, ενώ παράλληλα ζητήθηκε από τις ισπανικές αρχές να προβούν σε σχόλια.

3. Η οδηγία του Συμβουλίου 90/313/ΕΟΚ της 7ης Ιουνίου 1990 σχετικά με την ελεύθερη πληροφόρηση για θέματα περιβάλλοντος, προβλέπει στο άρθρο 3 ότι οι δημόσιες αρχές είναι υποχρεωμένες να χορηγούν πληροφορίες για το περιβάλλον σε οποιοδήποτε φυσικό ή νομικό πρόσωπο το ζητά, χωρίς το πρόσωπο αυτό να πρέπει να αποδεικνύει συμφέρον. Με βάση με μόνα τα γεγονότα στα οποία αναφέρονται τα Αξιότιμα Μέλη, η Επιτροπή δεν είναι σε θέση να διαπιστώσει κατά πόσον οι ισπανικές αρχές δεν έδωσαν τη δέουσα συνέχεια σε αίτημα για πρόσβαση στις πληροφορίες.

(1) ΕΕ L 175 της 5.7.1985, σελ. 40.

(2) ΕΕ L 158 της 23.6.1990, σελ. 56.